<classify> KATIBU Mkuu wa Chama Cha Mapinduzi CCM, Dk Bashiru Ally amesema katika ziara yao nchini China, wamejifunza mambo makuu manne ambayo kwa mujibu wa chama hicho kama yakizingatiwa, yatasaidia Taifa.Akizungumza kwenye Uwanja wa Ndege wa Julius Nyerere JNIA Dar es Salaam jana, Dk Bashiru alisema ziara hiyo iliyokuwa na wajumbe 20, ni utaratibu wa kila mwaka kupitia ushikiriano uliopo baina ya CCM na Chama cha Kikomunisti cha nchi hiyo.Alisema katika ziara hiyo iliyojumuisha viongozi wa jumuiya mbalimbali za CCM, wamejifunza mambo mbalimbali ambayo kama nchi za Afrika ikiwemo Tanzania ikiyafuata zitapiga hatua mbalimbali za kimaendeleo.Kimsingi ziara hii imetokana na ushirikiano wa muda mrefu wa chama chetu cha CCM na Chama cha Kikomunisti cha nchini China ikiwa ni utaratibu uliokuwepo muda mrefu wa vyama hivi katika kujenga mahusiano yake, alisema Dk Bashiru.Aliyataja mambo makuu manne ambayo ujumbe huo umejifunza kutoka nchini humo kuwa ni namna ambavyo nchi hiyo imefanikiwa kujenga muafaka wa kitaifa, kiitikadi na mbinu za kimaendeleo.Katika hilo, alisema kipindi hiki ambacho nchi hiyo ya China inazidi kupiga hatua za kimaendeleo, kiuchumi, kisiasa na kibiashara, viongozi na wananchi wa Taifa hilo wameweza kuwa kitu kimoja katika kujenga uzalendo, suala alilosema bado ni changamoto kubwa kwa nchi nyingi za kiafrika.Alisema nchi nyingi za Kiafrika zimetawaliwa na mabishano mengi kiasi cha kushindwa kujua wapi wanakusudia kwenda, hususani katika makabiliano dhidi ya umaskini ambao bado ni tatizo kubwa kwa nchi hizo.Alisema jambo la pili ambalo wamejifunza ni namna chama hicho kilivyojiimarisha katika usimamizi wa umma hasa vita dhidi ya ufisadi pamoja na nidhamu ya muda, hatua iliyolisaidia Taifa hilo kuzidi kusonga mbele.Alisema kupitia utaratibu huo, China imefikia hatua ya kujenga vyuo maalumu kutoa mafunzo kwa watendaji na viongozi wa serikali ikijenga mfumo mzuri wa uteuzi katika nafasi mbalimbali kuanzia ngazi ya chini hadi juu.Alilitaja jambo la nne walilojifunza ni maendeleo ya watu, ambapo kupitia ardhi, elimu ya umma, afya, ujenzi wa barabara, makazi pamoja na mazingira, Taifa hilo limezidi kujiweka katika nafasi nzuri ya kimaendeleo.Aidha, Dk Bashiru alisema pamoja na mambo mengine wamezungumza na wawekezaji mbalimbali nchini humo ambako baadhi ya kampuni zimeonesha nia ya kuja kuwekeza nchini katika maeneo mbalimbali yakiwemo ya ujenzi wa viwanda vya saruji mkoani Tanga.Amesisitiza kuhusu nia ya CCM kukamilisha ujenzi wa chuo chake cha uongozi wilayani Kibaha Mkoa wa Pwani ambacho kinatarajiwa kukamilika ndani ya miaka miwili ijayo ili kuanza kutoa mafunzo kwa watendaji hao.  <topic>: KITAIFA 